
לעניין סעיפים בתקנות הגז

סדר היום: 1. תקנות הגז (בטיחות ורישוי)(רישוי העוסקים בעבודות גפ"מ), התשס"ד-2004: 3(ג)
2. תקנות הגז (בטיחות ורישוי)(רישוי ספקי גז), התשס"ד-2004: 9(ב)(1)(4), 12, 13, 17



נכחו:

חברי הוועדה:

שלום שמחון – היו"ר
דוד טל

מוזמנים:

עו"ד אולגה רזניקוב גבאי			לשכה משפטית, המשרד לתשתיות לאומיות
עזרא לבנברג					יושב ראש ועדת ההוראות, המשרד לתשתיות לאומיות
ולדימיר נמירובסקי				סמנכ"ל תשתיות אנרגיה, המשרד לתשתיות לאומיות
אבנר פלור					ראש אגף זיהום אוויר, משרד התחבורה
מרב בארי שני				כלכלנית בכירה, משרד הממונה על ההגבלים העסקיים
עוזי אלאלוף					משרד הממונה על ההגבלים העסקיים
אסף מאיר					אגף התקציבים, משרד האוצר
שמשון רוט		מרכז מידע והערכת סיכוני חמ"ס, המשרד לאיכות הסביבה
אמיל מלול		מנהל המחלקה הפדגוגית, אגף להכשרה מקצועית, משרד התעשייה, המסחר והתעסוקה
שרון בן גל		מפקחת עבודה, משרד התעשייה, המסחר והתעסוקה
ליאורה עופרי		לשכה משפטית, משרד התעשייה, המסחר והתעסוקה
סנדרה מוסקוביץ		ממונה חומרים מסוכנים, נציבות כבאות והצלה
מהנדסת לימור לסטיגזון אוסטרובסקי יועצת איכות הסביבה, התאחדות התעשיינים
ג'לאל אבו חסין		מנכ"ל ובעלי סטאר גז בע"מ
צדוק נתנאל	מנכ"ל גז 2000
ג'ורג' דבי		סמנכ"ל אמישראגז
עידו בן ארי	יועץ משפטי, אמישראגז
אבי פרל	בעלים ש.א.מ מרכז הגז
יורם טמיר	מנכ"ל ש.א.מ מרכז הגז
משה אולדק		מנהל תפעול והנדסה, חברת סופרגז
אלי משגב	מנכ"ל דור גז
אורי קיסין	מנכ"ל א.ב. קיסין
פנחס בידרמן	מנכ"ל פזגז
אילן מירון	סמנכ"ל הנדסה, פזגז
יעל דניאלי	פזגז
אבינועם הינדי	סמנכ"ל גז 2000
מרדכי אדרי	מנהל אגף הנדסה ותפעול סופרגז
עו"ד יעקב אלעד		יועץ משפטי, סופרגז
עידו יוגב	קיסין
אבי אשכנזי	אמגזית
מוטי גורן	ראש ענף אנרגיה, מכון התקנים הישראלי
עו"ד זאב פרידמן	המועצה הישראלית לצרכנות
עו"ד ירון לוינסון	יועץ משפטי ומ"מ מנכ"ל הרשות להגנת הצרכן
שמואל מלכיס	מנהל המחלקה הכלכלית, איגוד חברות הביטוח



ייעוץ משפטי:				אתי בנדלר

מנהלת הוועדה:				לאה ורון

קצרנית:				יפה קרינצה




1. תקנות הגז (בטיחות ורישוי)(רישוי העוסקים בעבודות גפ"מ), התשס"ד-2004: 3(ג)
2. תקנות הגז (בטיחות ורישוי)(רישוי ספקי גז), התשס"ד-2004: 9(ב)(1)(4), 12, 13, 17


היו"ר שלום שמחון:

	בוקר טוב, אני פותח את ישיבת ועדת המשנה לעניין סעיפים בתקנות הגז, תקנות הגז (בטיחות ורישוי)(רישוי העוסקים בעבודות גפ"מ), התשס"ד-2004 סעיף 3(ג).

ולדימיר נמירובסקי:

	תקנה 3(ג) אושרה בישיבה הקודמת של ועדת המשנה. 

היו"ר שלום שמחון:

	יש לי פה דוח של מדינת ישראל, סיכום עבודות גפ"מ בשנים 97', 98', 99' ו-2000. יש גם דוח כזה מ-2000 עד היום?

ולדימיר נמירובסקי:

	בטח. 

היו"ר שלום שמחון:

	אפשר לקבל אותו?

ולדימיר נמירובסקי:

	כן.

היו"ר שלום שמחון:

	הוא באותם היקפים של הדוח שאני מחזיק בידיי?

ולדימיר נמירובסקי:

	אני לא זוכר את המסמך הזה.

היו"ר שלום שמחון:

	יש ודאי דוחות כאלה כל הזמן. מעניין אותי לדעת אם בשנת 2000 יש ירידה באירועי הגז או עלייה.

ולדימיר נמירובסקי:

	זה כל הזמן פחות או יותר אותו דבר. 

היו"ר שלום שמחון:

	אותם היקפים?


ולדימיר נמירובסקי:

	כן, אולי יש אפילו עלייה קטנה. 

זאב פרידמן:

	יש יותר מודעות ויותר פיקוח, וזה הפוך על הפוך. 

היו"ר שלום שמחון:

	ב-97' היו בערך 20 אירועים.

זאב פרידמן:

	ב-2003 57 אירועים, וב-2004 עד מאי בערך יש 29 אירועים, על פי המסמך של משרד התשתיות הלאומיות. 

היו"ר שלום שמחון:

	נסביר מה זה אירועים. שני הרוגים ונזק לרכוש, חמישה פצועים ונזק לרכוש, אדם נפגע, נזק לרכוש, 12 פצועים והרוגה אחת, שלושה פצועים, פצוע ונזק לרכוש, נפגעו שמונה דיירים, נפגע אדם אחד, נפגעו בני המשפחה, נפטר בעל הבית. זה היה בשנת 97'.

זאב פרידמן:

	אני מציע שאדוני היושב ראש יקריא בדיוק את הדברים האלה כשדנים על סעיף 13.

היו"ר שלום שמחון:

	אחר כך ב-98', 99': נפגעה אישה באופן קשה, נפצע אדם אחד, הרס בתוך הבית, שתי נשים נפגעו, פצוע קשה, נזק לרכוש אין נפגעים, בעל הבית נפגע קשה, נפגע אדם אחד – הטכנאי, אדם אחד נהרג ושמונה נפגעו, אדם נהרג ועוד עשרה אנשים נפגעו. הכל מענייני גז?

אבי פרל:
	
	זה ענייני גז שלא קשורים אלינו, זה קשור גם ללקוחות עצמם ולמכשירים. 

היו"ר שלום שמחון:

	אם אדם הלך לעולמו מאירוע גז, הוא נהרג או נפטר?

אבי פרל:

	מה עם תאונות הדרכים, שאנחנו רואים עלייה במספר התאונות - - - 

היו"ר שלום שמחון:

	אומרים: "נהרג בתאונת דרכים", יודעים שזה לא היה צריך לקרות. 

אבי פרל:

	אבל גם שם יש דבר שנקרא טעות אנוש, וגם פה יש מצב שאם אדם משפץ את הכיריים שלו לבד בבית, ואחר כך נוצר פיצוץ חברת הגז לא יכולה לפקח על זה וגם להיות אחראית על זה. דבר נוסף, ישנו מצב שלפעמים המכשירים פגומים. אם נסתכל אפילו על הדוח שאדוני היושב ראש מחזיק, תראה שחברות הביטוח - - - 

היו"ר שלום שמחון:

	פיצוץ בבית ברמת-השרון, פצועה אחת פונתה לבית החולים. זה נגרם מדליפת גז.

אבי פרל:

	כיריים דלפו, והתביעה הייתה נגד יצרנית הכיריים ולא נגד חברת הגז, כי חברת הגז לא אחראית.

דוד טל:

	זה לא מה שאמר בית המשפט העליון, אמרו שחברת הגז הייתה בעלת היכולת לבקרה עקבית ורצופה על התנור או הכיריים. 

אבי פרל:

	זה מה שאמר בית המשפט העליון, אבל אם כיריים שאדם קנה ב"אייס" והייתה דליפה בכיריים, אני אומר לך פה בשם כל חברות הגז: אנחנו לא יכולים לבדוק את זה.

היו"ר שלום שמחון:

	אתה רוצה שניכנס למלכודת של חברות קטנות וגדולות.

אבי פרל:

	אולי יסכימו אתי גם החברות הגדולות במקרה הזה, אני טכנאי ואי אפשר לבדוק את זה.

ג'ורג' דבי:

	בכל המקרים של התאונות בשנתיים האחרונות, הייתה בדיקה בחמש השנים שקדמו לתאונה. אין שום קשר בין הבדיקה לתאונה.

דוד טל:

	זה מעורר תהיות יותר גדולות, האם הבדיקה בוצעה כהלכה או שהיה זלזול מופגן בישיבה עצמה. אדוני היושב ראש, באחת השנים שקראת 20 איש נהרגו מגז. אני המום מזה בגלל שלי זה חדש. חשבתי תמיד שאולי נהרג אדם אחד, שזה הרבה מאוד, ולמשפחה שלו זה ודאי הרבה מאוד, אבל דברת על שנה שבה 20 איש נהרגו בתאונות הגז. זה משנה לי את זווית הראייה על הנושא הזה.

היו"ר שלום שמחון:

	אקרא שוב את המספרים של ההרוגים והפצועים, על פי הדוח. בשנה אחת: שני הרוגים וחמישה פצועים, פצוע אחד, 12 פצועים, שלושה פצועים, פצוע, שמונה פצועים, פצוע אחד, ועוד אחד, נפטר בעל הבית ועוד שני פצועים. כל התאונות האלה אירעו בשנת 97', בסך הכל 34 פצועים ושלושה הרוגים. 

	בשנים 98' – 99': פצוע אחד באופן קשה, עוד פצוע, שני אנשים נפגעו, פצוע אחד, עוד פצוע, פצוע קשה, אחד נהרג, עשרה פצועים, שני פצועים, עוד פצוע - - -



ג'ורג' דבי:

	כמה נפגעו מחשמל?

היו"ר שלום שמחון:

	בין ה-1 בינואר 2000 ל-12 באפריל 2004, שזה בסך הכל ארבעה חודשים, יש בסך הכל ארבעה הרוגים ועוד מספר גדול של פצועים. זה בארבעה חודשים, אז בממוצע שנתי זה עשרה הרוגים.

דוד טל:

	זה הרבה מאוד.

יורם תמיר:

	רובם ככולם לא היו מכוסים ביטוחית. 

היו"ר שלום שמחון:

	אנחנו יכולים לעבור לתקנות עצמן?

ולדימיר נמירובסקי:

	נדון בתקנות 12, 13. אקרא את תקנה 12. לאחר התייחסות שהייתה בישיבות הקודמות, המשרד ניסה לשפר לאור ההוראות ששמענו פה. את סעיף 12 אנחנו יכולים להגדיר כך: "ספק גז או מורשה מטעמו לא יספק גז לצרכן, אלא אם צרכן יתקשר עמו בחוזה אספקה הכולל הוראות בטיחות בכתב, על פי נהלי ספק גז".

היו"ר שלום שמחון:

	אני לא מבין, לי יש משהו אחר. "ספק גז או מורשה מטעמו לא יספק גז לצרכן, אלא אם הצרכן התקשר עמו בחוזה אספקה בין בעל פה ובין בכתב - - -"

ולדימיר נמירובסקי:

	את המשפט "בין בעל פה ובין בכתב" אנחנו מוחקים. 

דוד טל:

	יש נוסח חדש. 

לאה ורון:

	התקנות שהועברו לוועדת הכלכלה הן בנוסח אחר מהתקנות שמר נמירובסקי מקריא כרגע. הוא מציע שינוי לנוסח של תקנה 12.

היו"ר שלום שמחון:

	זה שינוי. אני מבין שהייתה התקדמות, גם בעקבות הפגישות של שר התשתיות החדש אתי ועם חברים אחרים בוועדה. אני מבין שיש נוסחים שיכולים לקדם את עבודת הוועדה, כדי להביא לידי מטרה ראויה של סיום תקנות הגז הביתי. מאחר ואנחנו נמצאים במצב הזה, לפני ההליכים הסופיים של מציאת נוסחים חדשים, ובישיבה הקודמת ביקשנו את חוות הדעת הסופית לגבי הביטוח, ולך יש פה נוסחים חדשים שאתה רוצה לתקן, אני מבקש שבתוך שבוע תעביר לעיוננו באופן מסודר את הניסוח הסופי. גם היועצת המשפטית של הוועדה התארגנה לישיבה הזאת נוכח חוות הדעת השונות שהוגשו בפניה על ידי משרדי עורכי דין של חלק מחברות הגז. על כן אני מציע שנסיים ברגע זה את הישיבה, נקבל נוסח מסודר ונדון בו, כי ככה זה לא יעבוד.

אתי בנדלר:

	אני מבקשת להעיר, בישיבה הקודמת נדרשו כל הצדדים להעביר אליי חוות דעת בקשר לטענות שונות ביחס לחובת הבדיקה. קיבלתי חוברת עבת כרס מעורך דין שרגא, קיבלתי חוברת עבת כרס מעורך דין יעקב נאמן. למרות שפנינו מספר פעמים למשרדכם, לא קיבלתי חוות דעת. אני את עצמי כן הכנתי לישיבה הזאת, ועכשיו אני שומעת שאולי כל זה היה מיותר כי יש הצעות חדשות. אני חושבת שזאת לא דרך ראויה להתנהלות, ואני מבקשת שהדברים האלה ישופרו.

ולדימיר נמירובסקי:

	רשמתי בפניי.

היו"ר שלום שמחון:

	תודה רבה, הישיבה נעולה.

הישיבה ננעלה בשעה 10:30.




